Die beoogde 130 hektaar-ontwikkeling op die plaas Trekoskraal, naby Paternoster, gaan ’n eie kusdorpie wees met geriewe soos ’n kerk, kleuterskool, winkels, restaurante, ouetehuis, poskantoor en sportveld.Verskeie omgewingsvriendelike projekte word oorweeg om die dorpie minder afhanklik van hoofstroomkrag en munisipale watervoorsiening te maak. Dié projekte sluit, onder meer, die moontlikheid van ’n ontsoutingsaanleg in – ’n fasiliteit wat seewater tot drinkwater sal verwerk.
Elkeen van dié inisiatiewe sal natuurlik gepaard gaan met sy eie impakstudie en prosesse van openbare deelname.Daar word ook ’n boetiekhotel met ’n uitsig oor die see, kampeerterrein, vakansiehuise, asook perdry-, fiets- en wandelroetes beplan. Die projek het ’n paar jaar gelede heftige teenkanting van natuurlewe-organisasies, die Weskus-Biosfeer, asook die Nieuwe Rust-inwoners ontlok wat graag die ongerepte skoonheid van die plaas Trekoskraal sou wou behou. Die eienaar van die 15 000 ha grond, Casper Wiehahn, het die plaas al in 1995 gekoop met die doel om dit te ontwikkel.Die beplande dorpie vir Trekoskraal het ’n aanloop van dekades, maar volgens die projekbestuurder, Jacques Pauw, is die spit van die eerste sooi nou baie naby. As alles volgens plan verloop, kan die konstruksie – wat rof geskat vyf of ses jaar sal duur – in 2018 begin.